Document ID: 32014D0852

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Νοεμβρίου 2014 για την τροποποίηση της απόφασης 2005/820/ΕΚ, Ευρατόμ με την οποία επιτρέπεται στη Σλοβακική Δημοκρατία να χρησιμοποιεί στατιστικά δεδομένα ετών προγενέστερων του προτελευταίου έτους και να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ [κοινοποιηθείσα υπό τον αριθμό C(2014) 8934] (Το κείμενο στη σλοβακική γλώσσα είναι το μόνο αυθεντικό) (2014/852/ΕΕ, Ευρατόμ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερο εδάφιο, Μετά από διαβούλευση με τη συμβουλευτική επιτροπή ιδίων πόρων, Εκτιμώντας τα ακόλουθα: (1) Βάσει του άρθρου 390 της οδηγίας αριθ. 2006/112/ΕΚ του Συμβουλίου (2), η Σλοβακία μπορεί, με τις προϋποθέσεις που ίσχυαν σε αυτό το κράτος μέλος κατά την ημερομηνία προσχώρησής του, να συνεχίσει να απαλλάσσει τις πράξεις, οι οποίες αναφέρονται στο παράρτημα X, μέρος Β, σημείο 10 της εν λόγω οδηγίας, για όσο διάστημα η ίδια απαλλαγή εφαρμόζεται σε ένα από τα κράτη μέλη που ήταν μέλη της Κοινότητας στις 30 Απριλίου 2004. Οι πράξεις αυτές πρέπει να λαμβάνονται υπόψη για τον προσδιορισμό της βάσης των ιδίων πόρων ΦΠΑ. (2) Στην απάντησή της, της 27ης Αυγούστου 2014, στην επιστολή της 14ης Φεβρουαρίου 2014 της Επιτροπής σχετικά με την απλούστευση των ελέγχων των ιδίων πόρων ΦΠΑ, η Σλοβακία ζήτησε εξουσιοδότηση από την Επιτροπή προκειμένου να χρησιμοποιεί σταθερό ποσοστό της ενδιάμεσης βάσης για τον υπολογισμό της βάσης των ιδίων πόρων ΦΠΑ για τις πράξεις που αναφέρονται στο παράρτημα X, μέρος Β, σημείο 10 της οδηγίας αριθ. 2006/112/ΕΚ για τα οικονομικά έτη 2014 έως 2020. Η Σλοβακία κατέδειξε ότι το ιστορικό ποσοστό παρέμεινε σταθερό διαχρονικά. Ως εκ τούτου, η Σλοβακία θα πρέπει να εξουσιοδοτηθεί να υπολογίζει τη βάση ιδίων πόρων ΦΠΑ με τη χρήση σταθερού ποσοστού σύμφωνα με την επιστολή της Επιτροπής. (3) Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά. (4) Ως εκ τούτου, είναι σκόπιμο να τροποποιηθεί η απόφαση αριθ. 2005/820/ΕΚ, Ευρατόμ της Επιτροπής (3), αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στην απόφαση αριθ. 2005/820/ΕΚ, Ευρατόμ προστίθεται το ακόλουθο άρθρο 2α: «Άρθρο 2α Κατά παρέκκλιση από το άρθρο 2 της παρούσας απόφασης, για τον υπολογισμό της βάσης των ιδίων πόρων ΦΠΑ από την 1η Ιανουαρίου 2014 έως την 31η Δεκεμβρίου 2020, η Σλοβακία εξουσιοδοτείται να χρησιμοποιεί 0,16 % της ενδιάμεσης βάσης για τις πράξεις που αναφέρονται στο παράρτημα X, μέρος Β, σημείο 10 (μεταφορά προσώπων) της οδηγίας αριθ. 2006/112/ΕΚ του Συμβουλίου (4). Άρθρο 2 Η παρούσα απόφαση απευθύνεται στη Σλοβακική Δημοκρατία. Βρυξέλλες, 26 Νοεμβρίου 2014.

Classification Labels:
2380
2304
593

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 5655
2181
5781
5283
122
2106
2504
1321
5268
914
2200
3258

EuroVoc IDs (Expanded): 5655
2181
5781
5283
122
2106
2504
1321
5268
914
2200
3258

Dataset Source: meu

Split: test